Ο πρόεδρος της Κυπριακής Δημοκρατίας μιλά στα ΗΕ - 2004-09-23
Αναπτύσσει τις θέσεις της ελληνοκυπριακής πλευράς στο κυπριακό.
Ο πρόεδρος της Κυπριακής Δημοκρατίας, Τάσσος Παπαδόπουλος, μιλώντας στη Γενική Συνέλευση του ΟΗΕ στη Νέα Υόρκη, ανέπτυξε τις θέσεις της ελληνοκυπριακής πλευράς στο Κυπριακό. Όπως επεξήγησε, η ελληνοκυπριακή πλευρά έχει επανειλημμένα αποδείξει τα τελευταία 30 χρόνια την ετοιμότητά της να προχωρήσει σε λύση, κάνοντας αρκετές οδυνηρές θυσίες και υποχωρήσεις, ενώ η τουρκοκυπριακή ηγεσία πάντοτε στερείτο της αναγκαίας πολιτικής θέλησης. Ωστόσο η αναζήτηση και η έντονη επιθυμία των ελληνοκυπρίων για λύση, ουδέποτε εσήμαινε ότι θα αποδέχονταν οποιαδήποτε διευθέτηση που θα τους προτεινόταν, ούτε ότι θα ήταν διατεθειμένοι να εμπλακούν σε μια περιπέτεια , που, κατά πάσα πιθανότητα, θα ήταν καταδικασμένη να αποτύχει με μη αναστρέψιμες συνέπειες. Απορρίπτοντας το σχέδιο Ανάν ως λύση του κυπριακού προβλήματος, είπε ο κ. Παπαδόπουλος, οι ελληνοκύπριοι δεν απέρριψαν τη λύση ή την επανένωση της χώρας τους. Απέρριψαν το συγκεκριμένο σχέδιο, γιατί δεν επετύγχανε αποτελεσματικά το στόχο της επανένωσης. Παραμένουμε όμως δεσμευμένοι, είπε, στην επίτευξη μιας λύσης, η οποία θα διασφαλίζει την επανένωση της χώρας, της οικονομίας και του λαού της. Είμαστε δεσμευμένοι, συνέχισε, για την επίτευξη μιας λύσης στη βάση μιας διζωνικής, δικοινοτικής ομοσπονδίας . Όμως υπάρχει αριθμός ουσιαστικών παραμέτρων πάνω στις οποίες η ελληνοκυπριακή κοινότητα επιμένει πως αυτή η λύση θα πρέπει να εδράζεται: στην αποχώρηση των στρατευμάτων και των εποίκων , το σεβασμό των ανθρωπίνων δικαιωμάτων όλων των Κυπρίων, τις βασικές δομές για μια λειτουργική οικονομία , τη λειτουργικότητα μιας νέας τάξης πραγμάτων, τη δίκαιη επίλυση του εδαφικού και δικαιωμάτων ιδιοκτησίας, σύμφωνα με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων και το σεβασμό του δικαιώματος των προσφύγων να επιστρέψουν στις εστίες τους. Το Κυπριακό, επισήμανε ο κ. Παπαδόπουλος, είναι πρόβλημα που δεν αντικατοπτρίζεται πάντοτε στις σωστές του παραμέτρους. Παραμένει γεγονός ότι το πρόβλημα είναι το αποτέλεσμα μιας στρατιωτικής εισβολής και της συνεχιζόμενης κατοχής μέρους του εδάφους ενός κυρίαρχου κράτους. Η προσχώρηση της Κύπρου στην Ευρωπαίκή Ένωση στην απουσία μιας συμφωνίας για επίλυση του κυπριακού προβλήματος, παρά τις προσπάθειές μας και την προτίμησή μας για διευθέτηση πριν από την ένταξη σημαίνει το τέλος μιας εποχής και την απαρχή μιας νέας. Παρά ταύτα, πιστεύω ακράδαντα , είπε ο κ. Παπαδόπουλος, ότι το νέο πλαίσιο, που καθορίζεται από την ένταξη της Κύπρου στην ΕΕ και από την εκφρασθείσα επιθυμία της Τουρκίας να προχωρήσει σε ευρωπαϊκή πορεία, προσφέρει μια μοναδική ευκαιρία και πρέπει να έχει μια καταλυτική επίδραση στην εξεύρεση λύσης στην Κύπρο. Προορισμός μας , είπε, είναι να είμαστε συνεργάτες και όχι εχθροί. Καταλήγοντας, ο Κύπριος ηγέτης έκανε έκκληση στην Τουρκία, «σ αυτή τη νέα εποχή να γυρίσουμε μαζί σελίδα και να εξεύρουμε από κοινού τρόπους για ν ανακαλύψουμε αμοιβαίως επωφελείς λύσεις πάνω στις διάφορες πτυχές του κυπριακού προβλήματος», κατά την έκφρασή του. Απλώς και μόνο η συνειδητοποίηση ότι η ειρήνη και η σταθερότητα στην περιοχή μας εξυπηρετεί τα συμφέροντα και των δύο χωρών μας, υπογράμμισε ο κ. Παπαδόπουλος, είναι αρκετή απόδειξη ότι αυτά που μας ενώνουν είναι ισχυρότερα από αυτά που μας χωρίζουν. VOICE